STRØMFORHOLD
Spillested
Konsertproduksjoner med lyd- og lysanlegg krever mye strøm. Det er derfor en forutsetning at det er god strømtilførsel i lokalet. Lysproduksjonen vil som oftest kreve mest kapasitet. En standard lysrigg med 12 parkanner trekker alene 12.000 W, og det må minimum beregnes en 32A trefasekurs bare til lys.
Andre ting som trenger strøm er forsterkere til PA-anlegget og backline. Finnes det 3-4 16A strømkurser, samt en 32A trefasekontakt skal det være mulig å gjennomføre en konsertproduksjon. Bruker dere innleid utstyr, må dere alltid sjekke at det ikke trekker mer strøm enn dere har. Stikkontaktene må være plassert på eller i nærheten av scenen. Hvis det ikke finnes noe fast strømopplegg på scenen, er det en stor fordel hvis man har tilgang på et mobilt strømskap. Skapet inneholder vanligvis en rekke 16A stikk med separate sikringer og ett eller to 32A trefaseuttak. Hvis det ikke finnes trefaseuttak på scenen, eller tilgjengelig andre steder på stedet er alternativet å leie inn et aggregat drevet av diesel.
For å unngå støy fra PA-en, bør en sørge for at lyd og lys er koblet på forskjellige kurser. Pass for all del på å ikke koble lydutstyr til en dimmerkurs; da blir det ødelagt!
Hvis dere får utenlandske band på besøk, og disse har med egen backline, må dere være oppmerksomme på at en del land har 110V strøm. I så fall må dere ha en eller flere transformatorer. De fleste lydfirmaer leier ut slike. Dette må selvsagt avklares med artistens turnéleder i god tid på forhånd.
Tips fra dreven konserttekniker:
Bruk 1 x tre-fas 32A 230v til lyd og 1 x trefas 63A 230v til lys.  
- Stein Andre Hovden
NYTTIG Å VITE OM STRØM
OK, det finnes strøm i lokalet, men hvor mye strøm kan man trekke ut av en strømkurs?
Dette er ren og skjær matematikk, og regnestykket er som følger:
P = U x I (P = effekt = watt, U = spenning = volt, I = strøm = ampere)
I Norge har vi 230V strømsystem (vanlige hvite stikkontakter).
Det som avgjør hvor mye effekt du kan ta ut er altså sikringene. Hjemmefra kjenner vi 10A og 16A sikringer. Disse finner vi også igjen i konsertlokalet. Hvis man har en 10A sikring, blir altså regnestykket: 230V x 10A = 2300W               
Til PA-anlegg og backline er som regel 16A kurser nok. Når vi kommer til lys derimot, blir det for smått. Da må vi over på 32A eller 63A.
Dette er trefasestrøm, og her er kontaktene runde og blå med fire (3 faser + jord) pinner inni.
For å regne ut kapasiteten i trefase, må vi utvide formelen:
P = U x I x kvadratroten av 3
(Dersom din kalkulator ikke kan regne kvadratrot, kan vi røpe at roten av 3 = 1,7)
Hvis du har en 32A kurs, kan du dermed ta ut:
230V x 32A x 1,7 = 12 748W
Etter hvert har det kommet 400V trefaset fordelingsnett noen steder i Norge. Dette systemet har røde kontakter i stedet for blå. Disse pluggene har 5 pinner inni. (3 faser + nøytral + jord) For å regne ut kapasiteten på en slik kan du bytte ut 230v med 400v.
[bookmark: _GoBack]400V x 32A x 1,7(hvis den er 3 fas) = 21 760W. (Nb. Hvis du møter på en slik, ring elektrikeren din!)





